
                    Bucureşti, 28 ianuarie 2021
                                                                                       Pl-x 674/2020                  

    AVIZ

    asupra

Propunerii legislative pentru modificarea şi completarea Ordonanţei de urgenţă nr.33/2007 privind organizarea şi funcţionarea Autorităţii Naţionale de Reglementare în Domeniul Energiei
În conformitate cu prevederile art.94 din Regulamentul Camerei Deputaţilor, republicat, cu modificările și completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu Propunerea legislativă pentru modificarea și completarea Ordonanţei de urgenţă nr.33/2007 privind organizarea şi funcţionarea Autorităţii Naţionale de Reglementare în Domeniul Energiei, trimisă cu adresa nr.Pl-x 674 din 9 noiembrie 2020, înregistrată cu nr.4c-13/1077 din 24 noiembrie 2020.
Camera Deputaţilor este primă Cameră sesizată, în conformitate cu dispoziţiile art.75 alin.(1) din Constituţia României, republicată şi ale art.91 alin.(8) pct.2 din Regulamentul Camerei Deputaţilor, republicat, cu modificările şi completările ulterioare.
Propunerea legislativă are ca obiect de reglementare modificarea alin.(3) al art.4 din Ordonanţa de urgenţă nr.33/2007 privind organizarea şi funcţionarea Autorităţii Naţionale de Reglementare în Domeniul Energiei, aprobată cu modificări și completări prin Legea nr.160/2012, cu modificările și completările ulterioare. Conform Expunerii de motive, se preconizează instituirea obligativității audierii candidaților pentru Comitetul de reglementare al Autorității Naționale de Reglementare în Domeniul Energiei în cadrul ședințelor celor trei comisii parlamentare de specialitate, anterior acordării avizelor.
Potrivit prevederilor art.61 și 129 alin.(1) din Regulamentul Camerei Deputaţilor, republicat, cu modificările și completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa on-line din ziua de 28 ianuarie 2021.

Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Economic și Social, transmis prin adresa cu nr.11249 din 19 noiembrie 2020 şi avizul favorabil cu observații și propuneri al Consiliului Legislativ, înregistrat cu nr.1186 din 20 noiembrie 2020.
Guvernul nu a transmis un punct de vedere referitor la această inițiativă. Termenul acordat de Camera Deputaților a fost data de 23 noiembrie 2020.
În urma dezbaterilor, Comisia juridică, de disciplină şi imunităţi a hotărât, cu majoritate de voturi, avizarea favorabilă a propunerii legislative, în forma transmisă Comisiei juridice, de disciplină şi imunităţi de către Biroul permanent. 
În raport de obiectul şi conţinutul reglementării, inițiativa legislativă face parte din categoria legilor organice, fiind incidente prevederile art.117 alin.(3) din Constituția României, republicată. 

